**John Spencer** (født 11. september 1970 i Glasgow) er en skotsk tidligere fotballspiller og nåværende trener for den amerikanske klubben Portland Timbers. Spencer spilte i flere klubber gjennom sin aktive karriere, hovedsakelig hos Chelsea og til slutt hos Colorado Rapids. Han har også spilt kamper for Skottlands herrelandslag i fotball, og var blant annet med i den skotske troppen under EM i fotball 1996.

Spillerkarriere
---------------

### Rangers

Spencer startet sin spillerkarriere hos hjemklubben Rangers FC allerede i 1985, og etter to år fikk han sin debut på førstelaget som var ledet av manger Greame Souness. I 1988 ble han lånt ut til Greenock Morton FC, hvor han kun spilte fire kamper og scoret ett mål før han returnerte til Rangers. Han fikk problemer med å komme til kamper på førstelaget i kamp mot etablerte spillere og ble i 1989 derfor lånt ut til klubben Lai Sun i Hongkong. Etter å ha returnert til Glasgow ett år senere var han å regne for stallfyll og fikk mangel på spilletid.

### Chelsea

I 1992 ble Spencer solgt til Chelsea FC i en overgangssum verdt 450 000 pund. Der fikk han spille mer eller mindre fast, og i årene mellom 1992 og 1996 spilte han 103 seriekamper og scoret 36 seriemål. Han spilte også finalen i FA-cupen i 1994 mot Manchester United FC, som Chelsea til slutt tapte 0–4. Da Ruud Gullit tok over som Chelsea-manager etter Glenn Hoddle ble Spencer regnet som overflødig i klubben og satt på overgangslisten.

### Queens Park Rangers

Spencer ble solgt videre til Queens Park Rangers FC for 2,5 millioner pund i november 1996, en klubb som da spilte på nivå to i engelsk fotball. Her spilte han over 50 seriekamper og scoret 25 mål, men klubben klarte ikke å spille seg opp til Premier League i hans første sesong, og den påfølgende sesongen var QPR nære et nedrykk til nivå tre.

### Everton

I 1998 ble Spencer lånt ut til Everton FC, hvor han ble gjenforent med Walter Smith, som var en av hans managere fra tiden i Glasgow Rangers. Avtalen ble etter kort tid gjort permanent på en overgangssum verdt 1,5 millioner pund, men Spencer falt fort igjennom på nivået i Premier League og ble allerede etter åtte måneder og ni seriekamper satt på utlånslisten.

### Motherwell

Spencer ble sendt på utlån til den skotske klubben Motherwell FC, hvor han spilte ut 1998/1999-sesongen og scoret syv mål på 21 seriekamper. Ved sesongslutt ble han kjøpt opp fra Everton for 500 000 pund. I de neste to sesongene fikk han 33 seriekamper og elleve mål for Motherwell, men skader gjorde at han ble satt utenfor laget i flere perioder. På nyåret 2001 ble han igjen satt på overgangslisten som følge av skader og i klubbens forsøk på å kutte lønnskostnader.

### Colorado Rapids

I februar 2001 ble Spencer solgt til den amerikanske klubben Colorado Rapids, hvor han i sin debutsesong spilte 22 kamper og scoret 14 mål, noe som igjen førte til at ble valgt ut på Major League Soccers beste lag mot slutten av sesongen. Den påfølgende sesongen ble preget av skader og kun 13 kamper, men i 2003-sesongen holdt han seg skadefri og ble igjen valgt ut på seriens beste lag mot slutten sesongen etter å ha scoret 14 mål i serien. 2004-sesongen ble igjen preget av skader, og ved sesongslutt valgte han å legge opp som aktiv fotballspiller.

Landslagskarriere
-----------------

Spencer fikk sin landslagsdebut for Skottland i EM-kvalifiseringskampen mot Russland i november 1994, som gjorde at landet ble kvalifisert til EM i fotball 1996. Han ble deretter valgt ut til den skotske troppen under europamesterskapet av landslagstrener Craig Brown, hvor han fikk spille i alle tre gruppekamper mot henholdsvis Nederland, England og Sveits. Hans siste av i alt 14 landskamper mot i en vennskapskamp mot Wales i mai 1997.

Trenerkarriere
--------------

I 2006 ble Spencer ansatt som assistent for Dominic Kinnear i den amerikanske klubben Houston Dynamo, og var med på å vinne MLS-cupen både i 2006 og i 2007. I 2011 ble han ansatt som ny trener for Portland Timbers, hvor han utmerket seg som en intensiv og hardtarbeidende trener med fokus på angrepsfotball.

Referanser
----------

1. ↑  ESPN.com – Spencer inspires scrappy Timbers (Av Leander Schaerlaeckens. Publisert 19. oktober 2011, besøkt 12. januar 2012)

Eksterne lenker
---------------

* (en) John Spencer – FIFA Rediger på Wikidata

* (en) John Spencer – Major League Soccer Rediger på Wikidata

* (en) John Spencer – Transfermarkt Rediger på Wikidata

* (en) John Spencer – Transfermarkt (manager) Rediger på Wikidata

* (en) John Spencer – national-football-teams.com Rediger på Wikidata

* (en) John Spencer – Soccerbase.com Rediger på Wikidata

* (en) John Spencer – EU-Football.info Rediger på Wikidata

* (en) John Spencer – FBref Rediger på Wikidata
* (en) Portlandtimbers.com – Head Coach - John Spencer

  


| * v
* d
* r
Skottlands tropp – EM i fotball 1996 |
| --- |
| 
* 1 Leighton
* 2 McKimmie
* 3 Boyd
* 4 Calderwood
* 5 Hendry
* 6 Whyte
* 7 Spencer
* 8 McCall
* 9 McCoist
* 10 McAllister (k)
* 11 Collins
* 12 Goram
* 13 T. McKinlay
* 14 Durie
* 15 Jess
* 16 Burley
* 17 B. McKinlay
* 18 Gallacher
* 19 Jackson
* 20 Booth
* 21 Gemmill
* 22 Walker
* Landslagstrener: Brown

 | Flagget til Skottland |